**Marja Liisa Toivanen** (s. 4. huhtikuuta 1940) on opetusneuvos ja järjestöaktiivi. Hän on perustanut maahanmuuttajille suunnatun *Luetaan yhdessä* -verkoston. 

Oikeushammaslääkäri Helena Ranta ja Marja Liisa Toivanen 14.11.2015 Suomen Akateemisten Naisten Liiton vuosikokouksessa Työväen Akatemiassa Kauniaisissa.

Ura
---

Toivanen kirjoitti ylioppilaaksi vuonna 1959 ja valmistui filosofian maisteriksi vuonna 1966 Helsingin yliopistosta. Työurallaan Toivanen työskenteli muun muassa kieltenopettajana ja rehtorina. Opetushallituksessa hän työskenteli opetusneuvoksena vuosina 1990–1994. Hän jäi eläkkeelle keväällä 2000. Sen jälkeen hän toimi Sri Lankassa opetusalan konsulttina vuosina 2001–2003.

Järjestötoiminta
----------------

Toivanen on ollut aktiivinen jäsen monessa suomalaisessa naisjärjestössä. Hän toimi Suomen Akateemisten Naisten Liiton kansainvälisten asioiden koordinaattorina vuosina 2010–2015 ja Vantaan Akateemiset Naiset ry:n puheenjohtajana vuosina 2015–2016.

Vuonna 2004 Toivanen perusti *Luetaan yhdessä* -opetusryhmän Vantaalle. Toivanen oli Sri Lankassa kokenut itse, miltä tuntuu kun ei ymmärrä yhtään mitään, ei kielestä eikä ympärillä olevista teksteistä. Palattuaan Suomeen Toivanen alkoi etsiä suomen kielen opetusta kaipaavia maahanmuuttajanaisia soittelemalla vantaalaisten ovikelloja. Toivanen sai innostettua mukaan myös muita vapaaehtoisia suomen kielen opettajiksi, ja valtakunnalliseksi *Luetaan yhdessä* -toiminta laajeni vuonna 2007. Vuonna 2011 verkosto siirtyi Suomen Akateemisten Naisten Liiton alle. Vuonna 2018 *Luetaan yhdessä* -opetusryhmiä on jo yli sata. Vapaaehtoisia opettajia on yli 600 ja opiskelijoita noin 3 000. Suurin osa verkoston ryhmistä on tarkoitettu nimenomaan naisille. Esimerkiksi virallisten kielikurssien ulkopuolelle jäävät äidit voivat tulla lukuryhmään vauvojensa kanssa. Verkoston tavoitteena on tukea ja täydentää kotouttamisohjelmaan kuuluvaa kieliopetusta.

Vuonna 2018 Vantaan Akateemiset Naiset aloittivat *Tehdään yhdessä* -hankkeen, jota Toivanen oli myös perustamassa. Hankkeen tarkoituksena on lisätä maahanmuuttajien ja suomalaisten kontakteja sekä edistää maahanmuuttajanaisten suomen kielen taitoa ja työllistymistä. Hanketta on rahoittanut Päivikki ja Sakari Sohlbergin säätiö. Myös Suomen Akateemisten Naisten Liitto on myöntänyt hankkeelle avustuksen.

Kirjallinen tuotanto
--------------------

* *Minerva*. Suomen Akateemisten Naisten Liiton jäsenlehti. Marja Liisa Toivanen kirjoitti lehteen erityisesti vuosina 2010–2015.
* Toivanen, Marja Liisa (toim.) 2000: *Kirjeitä rehtoreilta*. PS-Kustannus.
* Toivanen, Marja Liisa & Vuorensivu, Hilkka 2013: "Lukutaidottoman on vaikea selvitä Suomessa". *Helsingin Sanomat* 8.9.2013.

Lähteet
-------

1. ↑  Tiedot saatu Marja Liisa Toivaselta itseltään.
2. ↑  Akateemisten Naisten terveiset New Yorkin CSW58-kokouksesta *akateemisetnaiset.blogspot.fi*. Viitattu 8.5.2018.
3. ↑  Vantaan Akateemiset Naiset ry *sites.google.com*. Viitattu 8.5.2018.
4. ↑  Naisten kesken *kirkkojakaupunki.fi*. Viitattu 8.5.2018.
5. ↑  Luetaan yhdessä | Luetaan yhdessä *Luetaan yhdessä -verkosto*.  16.8.2017. Viitattu 8.5.2018.
6. ↑  Vapaaehtoisten pyörittämässä lukuryhmässä opiskellaan suomea vauva kainalossa *Yle Uutiset*. Viitattu 8.5.2018.
7. ↑  palkkaus.fi: Seniorit ja maahanmuuttajat Tehdään yhdessä -hankkeessa  18.5.2018. Salaxy.  Arkistoitu 7.9.2018.
8. ↑  Apurahat - Päivikki ja Sakari Sohlbergin säätiö *www.pss-saatio.fi*.  Arkistoitu 24.5.2018. Viitattu 23.5.2018.
9. ↑  Kaakon Viestintä Oy: Lukijalta: Kouluttamattomat maahanmuuttajat hoitamaan vanhuksia - Etelä-Saimaa *esaimaa.fi*. Viitattu 23.5.2018.
10. ↑  Suomen Akateemiset Naiset - Minerva *akateemisetnaiset.fi*. Viitattu 8.5.2018.
11. ↑  Lukutaidottoman on vaikea selvitä Suomessa *Helsingin Sanomat*.  8.9.2013. Viitattu 8.5.2018.